XXXVIII.  Parthenonis S. Mariae et S. Petri de Caroli-Castro protectionem suscipit possessionesque ac privilegia confirmat.   (Laterani, Febr. 25.) [DUNOD  Hist. des Sequanois,  t. I, Preuves, p. 100.]
Author: Lucius III

LUCIUS episcopus, servus servorum Dei, dilectis in Christo filiabus, abbatissae monasterii S. M. et S. P. de Caroli-Castro, ejusque sororibus, tam praesentibus quam futuris, regularem vitam professis in praedicto monasterio.

Officium justa postulantibus indulgere vigor aequitatis et ordo exigit rationis, praesertim quando petentium voluntatem et pietas adjuvat et veritas non relinquit. Quapropter, dilectae in Christo filiae, justis vestris postulationibus clementer annuimus, et praefatum monasterium, in quo divino mancipatae estis obsequio ad exemplar felicis memoriae Urbani, Alexandri, Romanorum pontificum, sub beati Petri et nostra protectione suscipimus et praesentis scripti privilegio communimus, in primis siquidem statuentes ut ordo monasticus, qui secundum Deum et beati Benedicti Regulam esse dignoscitur institutus in eodem monasterio, perpetuis temporibus inviolabiliter observetur. Praeterea, quascunque possessiones, quaecunque bona idem monasterium juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, praestante Domino, poterit adipisci, firma vobis et his quae post vos successerint et illibata permaneant. In quibus haec propriis duximus exprimenda vocabulis: Noire et medietatem Ostelens; ecclesiam de Moolers cum quadam parte territorii; ecclesiam de Raons cum duobus mansis in eadem villa; villam Sancti Lamani cum appendiciis suis; ecclesiam de Brairi; in villa Arlaci mansos tres, et ecclesiam Sancti Vincentii; in castello Arlaci capellam Sancti Nicolai in Blaterans, sexdecim mansos et medietatem villae de Larnai; apud Vincens quinque mansos; in Lombar quatuor mansos, jus quod habetis in ecclesia Sancti Germani et Capellania in villa de Playnoisel; ecclesiam Sancti Remigii et mansum de Moseres; ecclesiam de Calmargis, in parochia de Vetars quidquid juste possidetis, castrum de Galardin, quod nobilis vir Willelmus comes in tua dilecta in Christo filia et aliorum plurimorum praesentia refutavit, ecclesiam de Juvingey, ecclesiam de Arinthod; villam Plesiaci cum appenditiis suis, villam de Louveres, villam Moronensem in . . . . . mansos tres, in Chilim quinque mansos; ecclesiam Turbionis cum ipsa villa; tertiam partem de Faisse cum ecclesia; ecclesiam de Fied cum aedificio domini Guidonis eremitae, in Beseno ecclesiam Sancti Joannis Baptistae; in Crotenai ecclesiam S. Petri, capellam de Novavilla, villam Ministroli; Carolicastrum integrum cum omnibus pertinentiis suis, et quidquid in parochia Ledonensi possidetis. Praeterea, Willelmo comite Burgundionum et Matisconensis viam universae carnis ingresso, Pontia comitissa, uxor ejus, cum Stephano et Gerardo filiis suis, tallias et alia emolumenta quae in earum terra contra justitiam faciebant, in praesentia venerabilis fratris nostri Humberti, Bisuntinensis archiepiscopi, supradictae ecclesiae, pietatis intuitu, refutarunt; et Tibertus de Montmoret ecclesiam Paintarum, campanariam et gerbariam quae in quosdam homines monasterii faciebat, et septem nummos, quos in festo sancti Martini annuatim in unoquoque manso et Caroli Castrensi ecclesia exigebat, in praesentia quorumdam nobilium pro animae suae remedio et salute reliquit. Easdem refutationes praesentis scripti privilegio communimus, et inconcussas perpetuis temporibus permanere. Sane quieti vestrae in posterum providere volentes, auctoritate apostolica inhibemus ut, in possessionibus coenobii vestri sine vestro et earum quae vobis successerint consilio et assensu, nullus omnino turres, domos, vel munitiones aliquas aedificare praesumat; adjicientes etiam ut terras et possessiones ad vestrum monasterium pertinentes nullus, absque causa rationabili, vobis vel his qui post vos successerint nescientibus et invitis, emendi habeat facultatem; et si emerit, venditio illa nihil habeat firmitatis. In electione autem abbatissae nulla prorsus saecularis persona, vocem vel potestatem sibi audeat arrogare; sed, obeunte te, Petronilla abbatissa dilecta in Christo filia, vel earum quae tibi successerint, nulla ibi qualibet subreptionis astutia seu violentia praeponatur, praeter eam quam sorores ejusdem loci, vel sororum pars consilii sanioris, secundum Dei timorem et beati Benedicti Regulam providerint eligendam. Decernimus ergo ut nulli omnino hominum liceat supradictum monasterium temere perturbare, aut ejus possessiones auferre, vel ablatas retinere et minuere seu quibuslibet vexationibus fatigare; sed illibata omnia et integra conserventur . . . pro quarum gubernatione ac institutione concessa sunt usibus omnimodis profutura, salva sedis apostolicae auctoritate et dioecesani episcopi canonica justitia. Sane vos ad judicium hujus praescriptae a Romana ecclesia protectionis, decem libras cerae, septimo anno redeunte, Lateranensi palatio persolvetis. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, nisi reatum suum digna satisfactione correxerit, potestatis honorisque sui dignitate careat, reamque se divino judicio existere de perpetrata iniquitate cognoscat; et a sacratissimo corpore et sanguine Dei ac Domini nostri Jesu Redemptoris Christi aliena fiat, atque in extremo examine districtae ultioni subjaceat. Cunctis autem eidem loco sua jura servantibus sit pax Domini nostri Jesu Christi, quatenus et hic bonae actionis fructum percipiant, et apud districtum judicem praemia aeternae pacis inveniant. Amen, amen. Sequuntur signa Lucii, Catholicae ecclesiae episcopi, et multorum aliorum, tam cardinalium quam episcoporum, et in fine: Datum Laterani per manum Alberti, S. R. E. presbyt. cardinalis et cancellarii, V Kal Martii, indict. XV, anno Incarnationis Dominicae 1181, pontif. vero D. Lucii pap. ann. III.